ഡാമില് മുങ്ങിമരിച്ച വിദ്യാര്ഥികളുടെ മൃതദേഹം കണ്ടെത്തി കഞ്ചിക്കോട്: വാളയാര് ഡാമില് മുങ്ങിമരിച്ച കുട്ടികളുടെ മൃതദേഹം ചൊവ്വാഴ്ച രാവിലെ എട്ടരയോടെ കണ്ടെത്തി. തിങ്കളാഴ്ച ഉച്ചക്ക് കോയമ്ബത്തൂര് സ്വദേശികളായ സഞ്ജയ് 16, ആേന്റാ 16, പൂര്ണേഷ് 16 എന്നിവരാണ് ഡാമില് അപകടത്തില് പെട്ടത്.വാളയാര് പൊലീസും കഞ്ചിക്കോട് അഗ്നി രക്ഷ സേനയും രാത്രി 8.30 വരെ ഡാമില് തിരച്ചില് നടത്തിയിരുന്നു. ഇരുട്ടായതിനെ തുടര്ന്ന് തിരച്ചില് നിറുത്തി. ചൊവ്വാഴ്ച രാവിലെ ആറു മുതല് തിരച്ചില് പുനരാരംഭിച്ചു. തിരച്ചലിന് ദക്ഷിണ നേവല് കമാന്ഡിന് കീഴിലെ നേവല് ഡൈവിങ് ടീമും സഹായിച്ചു. 8.30 ഓടെ ഒരു കുട്ടിയുടെ മൃതദേഹം കണ്ടെത്തി. ഉച്ചക്ക് 12 ഓടെ മറ്റ് രണ്ട്കുട്ടികളുടെ മൃതദേഹവും കണ്ടെത്തി. ഒരേ സ്ഥലത്തുനിന്നുതന്നെയാണ് മൂന്ന് മൃതദേഹവും കണ്ടെത്തിയത്. മൂന്നുപേരുടെ മൃതദേഹവും പാലക്കാട് ജില്ല ആശുപത്രിയില് എത്തിച്ചു പോസ്റ്റ്മോര്ട്ടത്തിനു ശേഷം ബന്ധുക്കള്ക്ക് വിട്ടുകൊടുത്തു. കോയമ്ബത്തൂരില് നിന്ന് ഉച്ചക്ക് രണ്ട് ബൈക്കുകളിലായിട്ടാണ് അഞ്ച് പേരടങ്ങിയ സംഘം ഹര്ത്താല് ദിവസം വാളയാര് ഡാം സന്ദര്ശിക്കാനെത്തിയത്. കുട്ടികള് കോയമ്ബത്തൂര് ഹിന്ദുസ്ഥാന് കോളജിലെ ഒന്നാം വര്ഷ ഡിപ്ലോമ വിദ്യാര്ഥികളാണ്. വാളയാര് പൊലീസ് കേസെടുത്തു.